runetrust/blame-folketinget-dk huggingface dataset:
Kenneth Kristensen Berth (DF), 2018-04-24:
Med tillægsprotokollen af 23. november 1970 til associeringsaftalen og konkret Associeringsrådets afgørelse nr. 1/80 af 19. september 1980 indførtes den såkaldte stand still-klausul, der betyder, at EU-landene ikke har mulighed for at indføre nye restriktioner for hindring af etableringsfriheden og den fri udveksling af tjenesteydelser, herunder restriktioner for tyrkiske arbejdstagere og deres ægtefæller, ud over hvad der var gældende på daværende tidspunkt, altså i 1980.
Villy Søvndal (SF), 2000-02-29:
I løbet af perioden siden jul har vi haft et eksempel fra Odder Kommune, og det var et kommunalt plejehjem, vi har haft et eksempel fra Nordborg Kommune, og det var en selvejende institution, og vi har haft et eksempel fra Farum Kommune, og det var et udliciteret plejehjem.
Tom Behnke (KF), 2008-04-21:
Der er jo ingen tvivl om, og det sagde jeg også i min ordførertale, at det er meget naturligt, at man løbende følger forholdene på domstolsområdet og hele tiden vurderer, om der er behov for at lave et nyt lovforslag, som ændrer antallet af fast normerede dommere.
Maja Panduro (S), 2011-04-12:
Derfor er vi selvfølgelig også rigtig glade for, at det er blevet pillet ud, men jeg vil gerne have, at ministeren vil tilkendegive her, om det er et udtryk for en fejl, at det er kommet med, eller et udtryk for sådan en går det, så går det-holdning, hvor man tror, at man kan snige ændringer ind, som ikke har noget med konsekvensændringer at gøre.
Zenia Stampe (RV), 2017-12-01:
For det er jo det, som alle taler om, men det er også det, der ligger allerflest åbne spørgsmål i, nemlig et mindre, men bedre EU, altså det, som vores udenrigsminister – tidligere har det været statsministeren – kalder et EU, som er stor på de store ting og små på de mindre ting, eller som sagt med Venstres ordførers ord er stærkt, slankt og effektivt.
Bent Hindrup Andersen (EL), 1998-01-16:
Det ene er, at vi synes, en energiplan skal ledsages af en investeringsplan, så man kan se, hvad effekten vil være over 2, 4 og 6 år; det andet punkt er, at i de tilfælde, hvor der er tale om en udlejningsejendom, burde lejerne have indflydelse og medbestemmelse over, hvordan man vælger de forskellige investeringsplaner, der skal gennemføres, og endelig mener vi som det tredje punkt, at det afgørende - og det er jo også hensigten med loven - er at reducere energiforbruget i stedet for kapacitetsudbygningen.
Steen Gade (SF), 2006-01-24:
Derfor opfordres regeringen til at udarbejde en sammenhængende strategi, hvis mål er: – en mere retfærdig fordeling af mulighederne i verden, miljømæssig bæredygtighed, markedsadgang for ulandene, respekt for menneskerettighederne og udvikling af demokrati, – at inddrage EU, – at øge den danske bistand ud over væksten i BNP samt opbygge en global ramme for fred, sikkerhed og miljø, – at satse på ressource- og miljøvenlig teknologiudvikling, – at øge investeringen i forskning og innovation samt sikre alle uddannelse, der fremmer den enkeltes dygtighed, kreativitet og selvstændighed, – at skabe job til alle, med særligt fokus på de grupper, der risikerer deres job som følge af den globale arbejdsdeling.«
Jane Heitmann (V), 2021-05-19:
Sundhedsstyrelsen kommer, så vidt jeg forstår det, og her kigger jeg på sundhedsministeren, med nye anbefalinger til svangreomsorgen, og her kunne vi måske med fordel inddrage Sundhedsstyrelsens arbejde, ligesom det også er vigtigt at lytte til de gode forslag, som Forældre & Sorg – Landsforeningen Spædbarnsdød gav på mødet i Sundhedsudvalget i går.
Jens Hald Madsen (V), 2007-05-30:
På samme måde her: Fordi der er folkelig opbakning, skulle det så virkelig retfærdiggøre, at vi skulle støtte en samlingsregering, som har et parti, som går ind for at bruge voldelige værktøjer, terrorisme dagligt, terrorisme over for en uskyldig civil befolkning?
Jens Hald Madsen (V), 2004-03-31:
Hospitaler, som har været terroriserede under Saddam Hussein, blomstrer op, skolebørn, der får skolebøger, osv. Hvorfor glæder hr. Søren Søndergaard sig ikke over, at der var nogle politikere og et politisk lederskab her i Danmark, der ikke var passive, men rent faktisk tog en beslutning, som krævede mod, og som rent faktisk har vist sig er en succes ikke bare i den danske befolkning nu, men også i den irakiske?
Peter Hummelgaard (S), 2023-02-28:
Ja, sådan kan man godt tolke mit svar, men med den meget væsentlige tilføjelse til opsummeringen, at vi altså i 2015 ikke stemte om – og det var ikke en del af afstemningen eller det, der var sat til afstemning – at vi skulle afskaffe vores forbehold, for så vidt angår alle de retsakter, der gør sig gældende på asyl- og udlændingeområdet.
Marcus Knuth (KF), 2021-12-17:
Det andet spørgsmål er i forhold til der, hvor vi så gerne så at ministeren gjorde lidt mere: Hvad vil ministeren egentlig gøre, for at mange af dem, som ikke længere har et opholdsgrundlag i Danmark, frivilligt rejser tilbage til Syrien, eftersom vi jo ikke har et samarbejde med Assad?
Pia Olsen Dyhr (SF), 2011-01-13:
Ja, ifølge en undersøgelse, som Dagbladet Børsen gennemførte den 19. juli 2010, kan den enkelte opsparer opleve en forskel på lidt over 900.000 kr. i opsparet pension ved et reelt valg, så der er vel at mærke tale om mange penge for den enkelte pensionist.
Pernille Falcon (EL), 2004-04-21:
80 pct. af de tosprogede børn går i børnehave, og det er positivt i sig selv, 97 pct. af forældrene til disse børn har givet tilladelse til sprogvurdering og sprogstimulering, ca. 20 pct. af børnene går ikke i børnehave, det er i øvrigt 237 børn, heraf modtager 67 pct. sprogstimulering.
Anders Kronborg (S), 2024-05-02:
Meget kan hr. Mikkel Bjørn beskylde undertegnede for, men ligefrem at beskylde undertegnede for at have en udlændingepolitik, der er i overensstemmelse med det, Radikale Venstre går ind for, tror jeg sådan set både er en fornærmelse til fru Zenia Stampe og en fornærmelse til hr. Anders Kronborg, som står på talerstolen.
Trine Pertou Mach (EL), 2024-05-17:
Med det citat kan jeg jo konstatere, at udenrigsministeren anerkender, at det, der ligger i folkedrabskonventionen som en forpligtelse, er at forhindre noget, ikke at konstatere det og ikke at straffe, men det, der ligger forud for en egentlig domsafsigelse.
Ulla Tørnæs (V), 2000-05-25:
Så kan jeg ikke dy mig for at sige, at når hr. Holger K. Nielsen siger, at han ikke fatter det hasardspil, jasigerne spiller omkring den danske folkeafstemning, så fatter jeg ikke, at hr. Holger K. Nielsen ikke kan indse, at Europa ser anderledes ud, end Europa så ud i 1992.
Kaare Dybvad Bek (S), 2024-05-08:
Jeg står på regeringsgrundlaget, ligesom jeg synes en regerings minister skal, og det siger jo klart og tydeligt, at vi arbejder for en europæisk løsning, men at vi på et tidspunkt også kan være nødt til at lave det selv, hvis ikke der er fremdrift på det europæiske niveau.
Thomas Danielsen (V), 2012-02-23:
Lovforslaget indebærer flere forskellige tiltag, bl.a. at det offentlige får flere forpligtelser i relation til energieffektivisering, at der kommer nye krav om annoncering af energimærket ved f.eks. salg eller udleje af bygninger, at der kommer nye og effektive sanktionsmuligheder, og at der kommer en ny godkendelsesordning for installatører af små vedvarende energi-anlæg.
Anne Baastrup (SF), 2013-12-03:
Den kloge kommune får solgt sit vasketoilet på en sådan måde, at det ikke er farligt for den ældre at sige ja, for sagen er nemlig den – nu var hr. Finn Sørensen ikke med os i Japan – at man kan lade være med at bruge instrumentet, hvis det er sådan, at man ikke kan finde ud af det eller ikke kan lide det.
Sjúrður Skaale (JF), 2020-10-20:
Selvfølgelig ligger der interesser bag, men fremgangsmåden er mere åben og, synes jeg selv, mere respektfuld, end den var under den kolde krig, hvor man bare indgik aftaler og satte tingene op uden at spørge om noget som helst og uden at interessere sig for det samfund, man arbejdede i.
Pernille Skipper (EL), 2018-05-08:
Det, der er interessant, synes jeg, er, at når Enhedslisten så forfølger den sag, svarer skatteministeren dybest set, at det ikke gør noget, at de penge ikke er kommet ind i den danske statskasse, for regeringen synes jo også, at afgifterne på biler burde være lavere.
Henning Hyllested (EL), 2012-05-24:
Altså, når vi fremsætter et beslutningsforslag, har det jo to formål, dels at sætte fokus på et problem, vi mener er der, dels selvfølgelig at prøve at komme igennem med nogle forslag, som forbedrer eller ændrer, eller hvad de nu gør, nogle ting.
Morten Messerschmidt (DF), 2008-04-08:
Hr. Michael Aastrup Jensens og Venstres egen integrationsminister, fru Birthe Rønn Hornbech, har selv ført en hel sag, nemlig tamilsagen, imod den daværende regering og imod Justitsministeriet og vandt; måske ikke egenhændigt, men hun fremførte dog et synspunkt, som var ikkekongruent med det, som Justitsministeriet var kommet frem til.
Jens Rohde (V), 2004-02-05:
Så har Det Radikale Venstre selvfølgelig ret til både at stille ændringsforslag og komme med sine synspunkter om, hvordan tingene burde gribes an på anden vis, og der har fru Margrethe Vestager jo mulighed for at komme herop og kundgøre fra Folketingets talerstol, hvordan man ellers yderligere ønsker at behandle det her lovforslag.
Søren Søndergaard (EL), 1999-05-06:
Det forslag, vi behandler her, er jo på forhånd aftalt mellem medieforligspartierne, og det betyder også, at Enhedslisten ikke har været inddraget i nogen forhåndsdrøftelser, da vi som bekendt er det eneste parti, der ikke er med i medieaftalen.
Astrid Carøe (SF), 2021-03-17:
Vi har i SF adskillige gang rejst problemet, både i su-forligskredsen, til satspuljeforhandlinger og i udvalgsspørgsmål, og efter at ministeren i et svar på et udvalgsspørgsmål fra SF klart skrev, at forligskredsen skulle være enig, valgte vi at tage den op der.
Kim Andersen (V), 2011-05-02:
Ud over de principielle problemer omkring afgrænsning og bevaring af registeroplysninger må jeg altså for mit eget vedkommende sige, at jeg i den situation, vi står i, synes, at det er problematisk at begynde at overveje at disponere så mange midler til et så snævert område som det her, når landet fattes penge.
Frank Aaen (EL), 2013-10-03:
Altså, jeg mener, at det aldrig nogen sinde kommer frem, om det ikke var lønningerne, der var for lave for visse grupper i det her samfund, også for rengøring og andre områder, sådan at det rigtigt kan betale sig f.eks. at sælge varer nede i Netto.
Lars Løkke Rasmussen (V), 2003-05-26:
Hvis hr. Kim Sejr og dermed også jeg selv har ret i den antagelse, skal vi jo have det dokumenteret, så det bliver rullet ud, sådan at alle landets tekniske forvaltninger, hvad enten de nu er primærkommunale eller amtskommunale, strutter af servicemindedhed. Så må jeg desværre skuffe fru Line Barfod, når fru Line Barfod siger, at jeg er polemisk, og at ingen taler om at rulle kompliceret hjertebehandling ud.
Pernille Falcon (EL), 2003-01-31:
Skal jeg forstå Venstres ordfører derhen, at han trak i land, sådan så man regner med, at man efterfølgende, når man har fået ordnet det med eksklusivaftalerne - hvis det lykkes at forhandle noget igennem på et senere tidspunkt om at få dem fjernet - vil tage fat på at fjerne konfliktretten?
Tom Behnke (FRI), 2001-01-18:
Men en anden ting vedrørende det her forslag, som jeg lige vil nævne til sidst, inden der er absolut rødt lys, er, at konsekvensen af det her jo også bliver, at hvis nu f.eks. en hemmelig agent på et værtshus deler tændstikæsker ud med reklamer for Prince, og hvis så DCP'erne - altså Dansk Cigaretpoliti - kommer lige efter og opdager, at der ligger sådan nogle tændstikæsker, hvem er det så, der skal ifalde straf?
Kamal Qureshi (SF), 2005-05-25:
Så vil jeg egentlig også gerne lige anføre, når nu ministeren gjorde en stor dyd ud af at sige, at det ikke er etniciteten i sig selv, der er problemet, men at det er manglende sprogkompetencer, så kom ministeren til at sige, at det, at der vil være en vækst i antallet af børn eller unge med indvandrerbaggrund, i sig selv var et problem og ville øge problemets omfang, fordi antallet af unge med indvandrerbaggrund vokser.
Frank Dahlgaard (UP), 1999-10-07:
På alle disse områder, som har med indretningen af det danske velfærdssamfund at gøre, trækker det en harmonisering med sig, og det er utrolig godt beskrevet i den bog, som er udkommet i sidste uge, og som hedder »Euro eller krone, fordele og ulemper ved euroen«.
Lars Løkke Rasmussen (V), 2008-04-09:
Der spørges også i det her spørgsmål til overenskomstforhandlingerne, og derfor bliver det så også en gentagelse, eller måske skal jeg indskrænke mig til en henvisning til det, jeg netop har sagt om, at jeg ikke vil kommentere de igangværende overenskomstforhandlinger.
Benedikte Kiær (KF), 2013-01-11:
Jeg har derfor behov for, at ministeren meget klart viser, hvad det er for nogle sager, gerne med nogle konkrete eksempler, hvor kommunerne har manglet og efterspurgt netop det værktøj, som vi står og behandler her i dag, og ministeren må også meget gerne i den forbindelse sandsynliggøre, om forslaget vil være et indgreb mod Låsby-Svendsen-udlejning af meget dårlige boliger.
Kaare Dybvad (S), 2017-04-26:
Det vil betyde ekstra omkostninger, det vil betyde bureaukrati for det enkelte boligselskab, mens vi her i Folketinget ellers netop arbejder med det modsatte, nemlig at nedbringe bureaukratiet i de almene boliger, så man på sigt forhåbentlig også kan nedsætte huslejerne.
Tom Behnke (FRI), 1999-11-11:
Men en 100 pct. forældrebetaling forudsætter naturligvis, at der så er nogle tilsvarende skattelettelser, og det er jo så dér, vi i Frihed 2000 tidligere har fremsat forslag om et såkaldt familiefradrag, hvor vi siger, at børnefamilier har brug for at have et større fradrag og derfor skal have lov til at udnytte børnenes uudnyttede personfradrag.
Ulla Sandbæk (ALT), 2015-08-21:
De vil ikke få råd til at gå til børnefødselsdage, for de kan ikke købe gaver til de andre børn; de vil ikke få råd til nogen fritidsaktiviteter; de vil ikke få råd til at komme med på lejrskoler; de vil ikke få råd til ordentlig ernæring til børnene, og dermed vil børnene heller ikke få så god en mulighed for at komme ind på videregående uddannelser, fordi deres hukommelse og mulighed for at koncentrere sig vil tage varig skade.
Johs. Poulsen (RV), 2008-04-16:
Kommunerne har været igennem danmarkshistoriens største opgaveomlægning, kommunerne har været igennem danmarkshistoriens største strukturreform, kommunerne har været igennem den største udligningsreform nogen sinde i løbet af de sidste 2 år, kommunerne har haft fastlåste skatteprocenter i 2 år, og at man så derefter har brug for at justere en lillebitte smule på måderne at lave budget på er der åbenbart ikke plads til i Venstre i dag.
Frank Aaen (EL), 2000-05-24:
Det problem har vi ikke umiddelbart kunnet løse, men mit spørgsmål til skatteministeren er: Hvis det nu viser sig, når loven træder i kraft, at de institutioner faktisk får nogle problemer - og det er jo helt utilsigtet set i sammenhæng med lovens formål - fordi de ikke kan klare den sikkerhedsstillelse, de bliver afkrævet,
Tove Videbæk (KRF), 2001-12-12:
På trods af at ansvaret for hospitalerne ligger ude i amterne og hos H:S, vil jeg alligevel spørge indenrigs- og sundhedsministeren, om ministeren har overvejet at flytte hjerteoperationer eller at flytte ansvaret for en del af transplantationsområdet fra Rigshospitalet til eventuelt Skejby, hvor man åbenbart er bedre til at planlægge.
Keld Albrechtsen (EL), 2001-03-01:
Fru Dorte Bennedsen redegjorde meget klart for, hvad problemet er, nemlig at vi risikerer, at vi internationalt kommer til at stå med et ry for at være dem, der producerer under forhold, som dyrevelfærdsmæssigt ikke er acceptabelt, og derfor handler det om at sikre erhvervets fremtid på lidt længere sigt.
Troels Christensen (V), 2009-11-24:
Vi ser idrætten som en uudtømmelig kilde til underholdning og begejstring, og derfor er vi glade for, at det på mange områder går rigtig godt, som tilfældet er, og vi er tilfredse med, at vi allerede nu har sikret et fornuftigt og stabilt støtteniveau de kommende år.
Thomas Skriver Jensen (S), 2025-05-21:
Men man kan ikke sige, at man f.eks. både kan genoprette livet i Odense Fjord, og samtidig gå i gang med at grave en sejlrende op, som er dybt nødvendig, for at kunne shippe vindmøller ud, for at vi kan gøre noget godt for vindenergien og dermed klimaet.
Keld Albrechtsen (EL), 2002-05-14:
Men jeg synes da, at den åbning, som er kommet både fra hr. Ikast og fra hr. Lidegaard, om, at man kigger på det mere generelt og så i virkeligheden måske udarbejder et forslag om indførelse af offentlighed i disse selskaber helt generelt, er en spændende idé.
Ellen Trane Nørby (V), 2014-02-20:
Noget af det, der jo også blev bragt frem på samrådet den 12. november, var den ligestilling, som jo reelt set burde være der i relation til f.eks. ansøgningspuljer, så jeg vil bare spørge ordføreren for Dansk Folkeparti, om det er sådan, at ordføreren er enig i, at når det gælder ansøgningspuljer, skal det tyske mindretals skoler selvfølgelig have mulighed for at søge på lige fod med danske folkeskoler.
Lene Espersen (KF), 2002-03-18:
Dog vil jeg beklage, at der i debatten ikke har været så meget fokus på de to handlingsplaner, som regeringen har fremlagt, og som jo målrettet går ind og tager initiativer, dels med hensyn til bekæmpelse af vold mod kvinder og dels i »Stop volden« mod ungdomskriminalitet.
Helle Thorning-Schmidt (S), 2013-10-03:
Hør nu bare, hvordan hr. Mike Legarth svarer på spørgsmål om, hvordan han vil finde 28 mia. kr. til Togfonden DK, og jeg citerer, hvad hr. Mike Legarth vil: Sænke skatter og afgifter, fjerne de byrder og hindringer, der er for erhvervslivet i at konkurrere med landene omkring os og ude på verdensmarkedet; så kan man sælge noget mere og ansætte nogle flere; det giver større provenu i statskassen, og så kan man bruge det til at finansiere togplanen; og det kan blive en helt anden sund måde at finansiere den rigtig gode togplan på.
Villy Søvndal (SF), 2007-12-11:
Det tror jeg man har, når der er to, der gerne vil være statsminister, og man kan sige, at betingelsen for, at vi kan pege på den ene, er, at vi på det helt afgørende punkt, som er det mest afgørende for os, nemlig folkeafstemningen her, får et tilsagn om, at den, vi peger på, vil afholde en folkeafstemning.
Per Dalgaard (DF), 2011-02-25:
Når vi synes, at det er en god idé at opsamle CO2 fra de kulfyrede kraft-varme-værker, er det – og det er helt rigtigt set af venstrefløjen – fordi vi i dag, og i øvrigt også fremover, intet har imod at anvende kul i vores kulfyrede kraft-varme-værker, som er verdens mest effektive.
Jeppe Bruus (S), 2025-01-07:
Det vil sige, at det går fra at være en autorisationsordning, hvor en enkeltperson kan få autorisation, til at det er virksomheder, og det kan i princippet også være enkeltmandsvirksomheder, som så bliver akkrediteret med yderligere krav til, hvad det kræver at få lov til at udføre de her kontroller, og også med yderligere opfølgninger over for dem, der så kontrollerer.
Per Clausen (EL), 2008-01-18:
Det er jo bl.a. det, vi bruger den her debat til, nemlig at forsøge at lægge lidt pres på den politiske diskussion ved at få afprøvet, hvilke argumenter der nu er for at bevare det nuværende system, og selv om der jo står mange mandater bag argumenterne, synes jeg ikke, det modsvares af en tilsvarende kvalitet.
Poul Nyrup Rasmussen (S), 1999-05-27:
til til sidst, men jeg vil sige følgende til fru Pernille Rosenkrantz-Theil: Jeg lyttede med stor interesse, og det, der er min konklusion på det indlæg, er, at det jo i virkeligheden afspejler det humanistiske dilemma, vi står i i Kosovo.
Jan E. Jørgensen (V), 2017-03-24:
Det betyder så, at vi fra 1. maj i år ikke længere kan deltage fuldt ud i politisamarbejdet eller have den fulde og uhindrede adgang til Europols databaser, hvilket jo altså er et vigtigt og effektivt redskab i bekæmpelsen af grænseoverskridende kriminalitet og terrorisme.
Hans Kristian Skibby (DF), 2009-05-14:
Men med hensyn til puljer vil jeg gerne sige, at jeg generelt synes, at vi skal være lidt tilbageholdende med at udbygge et stigende puljetyranni, for hvis puljerne begynder at udgøre en større og større andel af den kommunale finansiering, så vil det også alt andet lige betyde, at nogle kommuner vil føle sig lidt mere motiveret til at lave en form for puljespekulation osv., hvor man eksempelvis i forbindelse med sine sociale udgifter sætter rammerne ned og så søger om puljemidler til en del af de udgifter, man tidligere fik dækket ind under sin almindelige drift på det sociale område.
Morten Messerschmidt (DF), 2023-03-28:
Derfor ville det vel ikke være for meget i en tid, hvor rigtig mange danskere har svært ved at få tingene til at hænge sammen og er blevet ramt af nogle vildt høje elregninger, varmeregninger osv., at sige, at når der i ét selskab er plads til at udbetale mere end 0,5 mia. kr. i bonusordninger, så burde man måske lave et indgreb i forhold til overnormal profit, som man også har gjort det i andre dele af energimarkedet, og sende de penge tilbage til forbrugerne.
Kristian Bøgsted (DD), 2024-02-22:
I Danmarksdemokraterne er vi tilhængere af repatrieringsordningen, da vi mener, at udlændinge, der aldrig er blevet integreret i Danmark og derfor aldrig har lært dansk, har været ledige og aldrig har taget danske værdier til sig, skal vejledes om, hvordan de kan vende hjem til deres hjemland.
Henrik Brodersen (DF), 2010-10-12:
Lad mig så også takke for det, der allerede er gjort, og for det store arbejde, som vores tidligere formand for den danske delegation, hr. Niels Sindal, har lagt i kraft af sin kæmpe viden på området og sit engagement, et arbejde og en viden, jeg ser op til og gerne vil takke ham for at have delt ud af.
Morten Bødskov (S), 2022-01-11:
Vi kommer til at prioritere indsatsen over for skattely, transfer pricing, store momskarruseller og andet, som jo har en om ikke forbindelse, så i hvert fald en aura af noget af det, som vi taler om her, og derfor kan vi godt gøre noget, men den væsentlige indsats skal gøres i EU.
Per Stig Møller (KF), 2003-02-05:
At USA er glade, skyldes selvfølgelig, at vi siger, at dette her skal Sikkerhedsrådet tage alvorligt, og at det er Sikkerhedsrådet, som har forpligtelse til at sørge for, at de beslutninger, der er truffet om Saddam Hussein siden 1991, også bliver respekteret af Saddam Hussein.
Pernille Rosenkrantz-Theil (EL), 2003-12-18:
Når indkomsterne for en række modtagere af offentlige ydelser sættes ned, får de reguleringen yderligere udhulet, på trods af at statsministeren har lovet, at overførselsindkomsterne ikke skulle skæres ned, ja, og finansministeren har oven i købet erkendt, at kontanthjælp og arbejdsløshedsdagpenge er forholdsvis lave beløb.
Bendt Bendtsen (KF), 2004-06-01:
Jeg vil gerne sige til hr. Keld Albrechtsen - og egentlig også til hr. Kramer Mikkelsen - at når man taler om, at der bliver færre boliger til rådighed, er det jo sådan, at i disse år, lige i øjeblikket går det ikke så stærkt med byggeriet, fordi der er mange, der har fået mulighed for at købe ejerboliger på grund af den lave og længeløbende rente.
Per Clausen (EL), 2012-05-24:
Vi har sådan set også altid opfattet de i grunden rimelig gunstige eftervederlagsregler i Folketinget – hvor man i 2 år faktisk kan modtage en rimelig høj ydelse, uden at man, som andre arbejdsløse skal, behøver at stå til rådighed for arbejdsmarkedet – som i sig selv en gunstig ordning.
Arne Toft (S), 2006-02-28:
Jeg vil gerne spørge ministeren, om han stadig væk fastholder, at honoraret for det arbejde, som de mennesker, som sidder i sammenlægningsudvalgene, udfører, ikke svarer til mere, end hvad de, der også sidder i byrådene, får, nemlig 15.000 kr. på årsbasis.
Martin Henriksen (DF), 2015-11-18:
Hvis man opholder sig illegalt i Danmark og man ikke ønsker at indgive en ansøgning om asyl eller man ikke har krav på asyl eller andre forhold gør sig gældende, er der jo mulighed for, at myndighederne kan starte nogle hjemsendelsesprocedurer, og det vil de jo også kunne fremadrettet.